Document ID: 32008R0590

ΚΑΝΟΝΙΣΜΌΣ (ΕΚ) αριθ. 590/2008 ΤΗΣ ΕΠΙΤΡΟΠΉΣ
της 23ης Ιουνίου 2008
για την τροποποίηση του κανονισμού (ΕΚ) αριθ. 1580/2007 της Επιτροπής που θεσπίζει κανόνες εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών και για παρέκκλιση από τον εν λόγω κανονισμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1182/2007 του Συμβουλίου, της 26ης Σεπτεμβρίου 2007, για τη θέσπιση ειδικών κανόνων όσον αφορά τον τομέα των οπωροκηπευτικών, για την τροποποίηση των οδηγιών 2001/112/ΕΚ και 2001/113/ΕΚ και των κανονισμών (ΕΟΚ) αριθ. 827/68, (ΕΚ) αριθ. 2200/96, (ΕΚ) αριθ. 2201/96, (ΕΚ) αριθ. 2826/2000, (ΕΚ) αριθ. 1782/2003 και (ΕΚ) αριθ. 318/2006 και για την κατάργηση του κανονισμού (ΕΚ) αριθ. 2202/96 (1), και ιδίως το άρθρο 42 στοιχεία β), στ) και ι),
Εκτιμώντας τα ακόλουθα:
(1)
Το άρθρο 11 του κανονισμού (ΕΚ) αριθ. 1182/2007 ορίζει ότι στις περιφέρειες όπου ο βαθμός οργάνωσης των παραγωγών είναι ιδιαίτερα χαμηλός επιτρέπεται η καταβολή εθνικής χρηματοδοτικής συνδρομής. Η συνδρομή αυτή προστίθεται σε αυτήν που χορηγεί το επιχειρησιακό ταμείο. Προκειμένου να επιτραπεί σε μια οργάνωση παραγωγών να συμπεριλάβει την πρόσθετη συνδρομή στο επιχειρησιακό της πρόγραμμα, το επιχειρησιακό πρόγραμμα θα πρέπει εν ανάγκη να τροποποιείται. Στην περίπτωση αυτή τα κράτη μέλη πρέπει να είναι σε θέση να αυξήσουν το ποσό που καθορίζεται στο άρθρο 67 παράγραφος 2 στοιχείο γ) του κανονισμού (ΕΚ) αριθ. 1580/2007 της Επιτροπής (2), με το οποίο προσαυξάνεται το ποσό του επιχειρησιακού ταμείου που είχε αρχικά εγκριθεί.
(2)
Το άρθρο 82 παράγραφος 2 στοιχείο δ) του κανονισμού (ΕΚ) αριθ. 1580/2007 ορίζει ότι η πληρωμή των εξόδων μεταφοράς προϊόντων για δωρεάν διανομή υπόκειται στην υποβολή δικαιολογητικών τα οποία πιστοποιούν τις πραγματικές δαπάνες μεταφοράς. Όμως, τα έξοδα μεταφοράς προϊόντων για δωρεάν διανομή χρηματοδοτούνται με τα κατ’ αποκοπήν ποσά που καθορίζονται στο παράρτημα XI του εν λόγω κανονισμού. Επομένως, δεν υφίσταται ανάγκη υποβολής αυτών των πληροφοριών. Αντίθετα, θα πρέπει να απαιτούνται πληροφορίες για την απόσταση που χρησιμοποιείται ως βάση για τον υπολογισμό αυτού του κατ’ αποκοπήν ποσού.
(3)
Η προθεσμία που καθορίζεται στο άρθρο 94 παράγραφος 1 του κανονισμού (ΕΚ) αριθ. 1580/2007, εντός της οποίας τα κράτη μέλη οφείλουν να υποβάλλουν αίτηση στην Επιτροπή για την έγκριση της καταβολής εθνικής χρηματοδοτικής συνδρομής στις οργανώσεις παραγωγών, θα πρέπει να παραταθεί μέχρι τις 31 Ιανουαρίου, λαμβανομένης υπόψη της δυνατότητας των κρατών μελών να αναβάλλουν την έγκριση των επιχειρησιακών προγραμμάτων και ταμείων μέχρι τις 20 Ιανουαρίου.
(4)
Το άρθρο 97 παράγραφος 1 του κανονισμού (ΕΚ) αριθ. 1580/2007 ορίζει ότι τα κράτη μέλη πρέπει να υποβάλλουν αίτηση για την επιστροφή από την Κοινότητα της εγκεκριμένης εθνικής χρηματοδοτικής συνδρομής που καταβλήθηκε πράγματι στις οργανώσεις παραγωγών πριν από την 1η Μαρτίου του έτους που έπεται του έτους εφαρμογής των επιχειρησιακών προγραμμάτων. Δεδομένου ότι τα κράτη μέλη καταβάλλουν τις πληρωμές στις οργανώσεις παραγωγών έως τις 15 Οκτωβρίου του έτους που έπεται του έτους εφαρμογής του προγράμματος, η προθεσμία εντός της οποίας τα κράτη μέλη μπορούν να ζητούν την επιστροφή από την Επιτροπή θα πρέπει να παραταθεί μέχρι την 1η Ιανουαρίου του δεύτερου έτους που έπεται του έτους εφαρμογής του προγράμματος.
(5)
Το άρθρο 116 παράγραφος 2 τέταρτο εδάφιο του κανονισμού (ΕΚ) αριθ. 1580/2007 ορίζει ότι τα κράτη μέλη μπορούν να προβαίνουν σε πληρωμές μετά την προθεσμία που ορίζεται στο άρθρο 71 του εν λόγω κανονισμού, εφόσον αυτό είναι αναγκαίο. Όμως, για λόγους συνετής δημοσιονομικής διαχείρισης, θα πρέπει να καθοριστεί μια τελική προθεσμία για τις πληρωμές αυτές. Ανάλογη σειρά διατάξεων θα πρέπει επίσης να προστεθεί στο άρθρο 116 παράγραφος 3 για τους ίδιους λόγους.
(6)
Το άρθρο 122 πρώτο εδάφιο στοιχείο β) του κανονισμού (ΕΚ) αριθ. 1580/2007 επιβάλλει στις οργανώσεις παραγωγών να επιστρέφουν την κοινοτική συνεισφορά στην περίπτωση που οι αποδέκτες των αποσυρθέντων από την αγορά προϊόντων υποχρεούνται, λόγω παρατυπιών, να επιστρέψουν το ποσό που αντιστοιχεί στην αξία των προϊόντων που έλαβαν, προσαυξημένο κατά τα έξοδα διαλογής, συσκευασίας και μεταφοράς. Όμως, οι οργανώσεις παραγωγών δεν θα πρέπει να θεωρούνται υπεύθυνες για παρατυπίες που αποδίδονται στους αποδέκτες των αποσυρθέντων προϊόντων και, κατά συνέπεια, αυτή η διάταξη πρέπει να διαγραφεί.
(7)
Για λόγους ασφάλειας δικαίου και ίσης μεταχείρισης των κρατών μελών θα πρέπει να καταστεί σαφές ότι, για τα επιχειρησιακά προγράμματα που υλοποιήθηκαν το 2007, θα πρέπει να συνεχίσουν να ισχύουν διατάξεις παρόμοιες με εκείνες του κανονισμού (ΕΚ) αριθ. 544/2001 της Επιτροπής, της 20ής Μαρτίου 2001, για τον καθορισμό λεπτομερειών εφαρμογής του κανονισμού (ΕΚ) αριθ. 2200/96 του Συμβουλίου όσον αφορά τη χρηματοδοτική ενίσχυση που προστίθεται σε αυτήν που χορηγούν τα επιχειρησιακά ταμεία (3).
(8)
Το άρθρο 47 παράγραφος 2 του κανονισμού (ΕΚ) αριθ. 1580/2007 ορίζει ότι οι αιτήσεις ενίσχυσης που καλύπτουν εξαμηνιαίες περιόδους μπορούν να υποβάλλονται μόνον εάν το σχέδιο αναγνώρισης υποδιαιρείται σε εξαμηνιαίες περιόδους. Όμως, ενδέχεται να υποβληθούν αιτήσεις για σχέδια που είχαν εγκριθεί πριν από το 2008 σύμφωνα με τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (4). Θα πρέπει, επομένως, να προβλεφθεί ένα μεταβατικό μέτρο, ώστε να μπορούν να υποβληθούν τέτοιες αιτήσεις.
(9)
Για λόγους ασφάλειας δικαίου και για να εξασφαλιστεί η ομαλή μετάβαση από το καθεστώς του κανονισμού (ΕΚ) αριθ. 2200/96 σε εκείνο του κανονισμού (ΕΚ) αριθ. 1182/2007, είναι σημαντικό να διευκρινιστεί ότι τα ποσοστά ενίσχυσης θα πρέπει να παραμείνουν αμετάβλητα για τα σχέδια αναγνώρισης που εγκρίθηκαν βάσει του κανονισμού (ΕΚ) αριθ. 2200/96 και τα οποία συνεχίζουν να επωφελούνται από αυτή την έγκριση, σύμφωνα με το άρθρο 55 παράγραφος 4 του κανονισμού (ΕΚ) αριθ. 1182/2007, για τις ομάδες παραγωγών που δεν βρίσκονται σε κράτη μέλη που προσχώρησαν στην Κοινότητα την 1η Μαΐου 2004 ή μετά από την ημερομηνία αυτή, ούτε στις εξόχως απόκεντρες περιφέρειες που προβλέπονται στο άρθρο 299 παράγραφος 2 της Συνθήκης, ή στα μικρά νησιά του Αιγαίου Πελάγους όπως ορίζονται στο άρθρο 1 παράγραφος 2 του κανονισμού (ΕΚ) αριθ. 1405/2006 του Συμβουλίου, της 18ης Σεπτεμβρίου 2006, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και την τροποποίηση του κανονισμού (ΕΚ) αριθ. 1782/2003 (5), και για τις ομάδες παραγωγών που έχουν επωφεληθεί από τις διατάξεις του άρθρου 14 παράγραφος 7 του κανονισμού (ΕΚ) αριθ. 2200/96.
(10)
Για λόγους ασφάλειας δικαίου και για την προστασία των κεκτημένων δικαιωμάτων, είναι σημαντικό να διευκρινιστεί ότι οι πληρωμές κοινοτικής αντιστάθμισης απόσυρσης και οι σχετικοί έλεγχοι που αφορούν αποσύρσεις του 2007, οι οποίες όμως δεν είχαν πραγματοποιηθεί μέχρι τις 31 Δεκεμβρίου 2007, μπορούν να πραγματοποιηθούν και μετά την ημερομηνία αυτή με βάση τους κανόνες που ίσχυαν κατά την εν λόγω ημερομηνία.
(11)
Για λόγους ασφάλειας δικαίου και για την προστασία της δικαιολογημένης εμπιστοσύνης, είναι σημαντικό να διευκρινιστεί ότι δεν θα πρέπει να επιβάλλονται κυρώσεις όσον αφορά αιτήσεις ενίσχυσης για επιχειρησιακά προγράμματα που υλοποιήθηκαν το 2007, σχετικά με πράξεις ή παραλείψεις που σημειώθηκαν κατά τη συγκεκριμένη περίοδο, οι οποίες να είναι αυστηρότερες από τις προβλεπόμενες βάσει της ισχύουσας νομοθεσίας κατά την εν λόγω περίοδο.
(12)
Κατά συνέπεια, θα πρέπει να τροποποιηθεί αναλόγως ο κανονισμός (ΕΚ) αριθ. 1580/2007.
(13)
Δεδομένων των δυσκολιών που αντιμετωπίζουν τα κράτη μέλη όσον αφορά την προσαρμογή τους στους νέους κανόνες για τις εθνικές χρηματοδοτικές ενισχύσεις που προβλέπονται από τον κανονισμό (ΕΚ) αριθ. 1580/2007 σχετικά με τα επιχειρησιακά προγράμματα που υλοποιήθηκαν το 2007 και το 2008, θα πρέπει να θεσπιστούν μεταβατικοί κανόνες οι οποίοι θα επιτρέπουν παρεκκλίσεις από τις ημερομηνίες που καθορίζονται στο άρθρο 94 του εν λόγω κανονισμού.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
O κανονισμός (ΕΚ) αριθ. 1580/2007 τροποποιείται ως εξής:
1.
Στο άρθρο 67 παράγραφος 2, το στοιχείο γ) αντικαθίσταται από τα ακόλουθο κείμενο:
«γ)
να αυξήσουν το ποσό του επιχειρησιακού ταμείου κατά το πολύ 25 % του ποσού που είχε εγκριθεί αρχικά και να το μειώσουν κατά ποσοστό που καθορίζεται από τα κράτη μέλη, υπό τον όρο ότι διατηρούνται οι γενικοί στόχοι του επιχειρησιακού προγράμματος. Τα κράτη μέλη δύνανται να αυξήσουν το ποσοστό αυτό σε περίπτωση συγχώνευσης οργανώσεων παραγωγών, όπως αναφέρεται στο άρθρο 31 παράγραφος 1 και σε περίπτωση εφαρμογής του άρθρου 94α.»
2.
Στο άρθρο 82 παράγραφος 2, το στοιχείο δ) αντικαθίσταται από τα ακόλουθο κείμενο:
«δ)
την απόσταση μεταξύ του τόπου απόσυρσης και του τόπου παράδοσης.»
3.
Στο άρθρο 94 παράγραφος 1, το πρώτο εδάφιο αντικαθίσταται από το ακόλουθο κείμενο:
«Τα κράτη μέλη υποβάλλουν αίτηση στην Επιτροπή για την έγκριση της καταβολής εθνικής χρηματοδοτικής συνδρομής, σύμφωνα με το άρθρο 11 παράγραφος 1 πρώτο εδάφιο του κανονισμού (ΕΚ) αριθ. 1182/2007, για τα επιχειρησιακά προγράμματα που θα εφαρμοστούν σε οποιοδήποτε ημερολογιακό έτος, έως τις 15 Ιανουαρίου του εν λόγω έτους.»
4.
Μετά το άρθρο 94 προστίθεται το ακόλουθο άρθρο 94α:
«Άρθρο 94α
Τροποποιήσεις του επιχειρησιακού προγράμματος
Η οργάνωση παραγωγών η οποία επιθυμεί να υποβάλει αίτηση για εθνική χρηματοδοτική συνδρομή τροποποιεί, εφόσον είναι αναγκαίο, το επιχειρησιακό της πρόγραμμα σύμφωνα με το άρθρο 67.»
5.
Στο άρθρο 97 η παράγραφος 1 αντικαθίσταται από το ακόλουθο κείμενο:
«1. Τα κράτη μέλη υποβάλλουν αίτηση για την επιστροφή από την Κοινότητα της εγκεκριμένης εθνικής χρηματοδοτικής συνδρομής που καταβλήθηκε πράγματι στις οργανώσεις παραγωγών πριν από την 1η Ιανουαρίου του δεύτερου έτους που έπεται του έτους εφαρμογής του προγράμματος.
Η αίτηση συνοδεύεται από δικαιολογητικά τα οποία αποδεικνύουν ότι οι όροι που προβλέπονται στο άρθρο 11 παράγραφος 1 δεύτερο εδάφιο του κανονισμού (ΕΚ) αριθ. 1182/2007 έχουν τηρηθεί κατά τα τρία από τα προηγούμενα τέσσερα έτη, καθώς και από τα στοιχεία των ενδιαφερόμενων οργανώσεων παραγωγών, το ποσό της συνδρομής που καταβλήθηκε και μια περιγραφή του επιχειρησιακού ταμείου η οποία περιλαμβάνει το συνολικό ποσό, τις συνεισφορές της Κοινότητας, τις συνεισφορές του κράτους μέλους (εθνική χρηματοδοτική συνδρομή) και τις συνεισφορές των οργανώσεων παραγωγών και των μελών.»
6.
Το άρθρο 116 τροποποιείται ως εξής:
α)
το τέταρτο εδάφιο της παραγράφου 2 αντικαθίσταται από το ακόλουθο κείμενο:
«Τα κράτη μέλη μπορούν να προβαίνουν σε πληρωμές μετά την προθεσμία που ορίζεται στο άρθρο 71, εφόσον είναι αναγκαίο για την εφαρμογή της παρούσας παραγράφου. Όμως, αυτές οι καθυστερημένες πληρωμές δεν είναι δυνατόν σε καμία περίπτωση να καταβάλλονται μετά τις 15 Οκτωβρίου του δεύτερου έτους που έπεται του έτους εφαρμογής του προγράμματος.»·
β)
μετά το πρώτο εδάφιο της παραγράφου 3 προστίθεται το ακόλουθο εδάφιο:
«Τα κράτη μέλη μπορούν να προβαίνουν σε πληρωμές μετά την προθεσμία που ορίζεται στο άρθρο 71, εφόσον είναι αναγκαίο για την εφαρμογή της παρούσας παραγράφου. Όμως, αυτές οι καθυστερημένες πληρωμές δεν είναι δυνατόν σε καμιά περίπτωση να καταβάλλονται μετά τις 15 Οκτωβρίου του δεύτερου έτους που έπεται του έτους εφαρμογής του προγράμματος.»
7.
Στο άρθρο 122 πρώτο εδάφιο στοιχείο β), η δεύτερη πρόταση διαγράφεται.
8.
Στο άρθρο 152 προστίθενται οι ακόλουθες παράγραφοι:
«4. Κατά παρέκκλιση από το άρθρο 47 παράγραφος 2 του παρόντος κανονισμού, οι ομάδες παραγωγών οι οποίες υλοποιούν σχέδια αναγνώρισης στα οποία εφαρμόζεται το άρθρο 55 παράγραφος 4 του κανονισμού (ΕΚ) αριθ. 1182/2007 και τα οποία δεν υποδιαιρούνται σε εξαμηνιαίες περιόδους, μπορούν να υποβάλλουν αιτήσεις ενίσχυσης που καλύπτουν εξαμηνιαίες περιόδους. Οι εν λόγω αιτήσεις μπορούν να καλύπτουν μόνο εξαμηνιαίες περιόδους που αντιστοιχούν σε ετήσιες περιόδους που άρχισαν πριν από το 2008.
5. Κατά παρέκκλιση από το άρθρο 96, όσον αφορά τα επιχειρησιακά προγράμματα που υλοποιήθηκαν το 2007, η πρόσθετη χρηματοδοτική ενίσχυση των επιχειρησιακών ταμείων χρηματοδοτείται από το Ευρωπαϊκό Γεωργικό Ταμείο Εγγυήσεων σε ποσοστό 50 % της χρηματοδοτικής συνδρομής που χορηγήθηκε στην οργάνωση παραγωγών.
6. Τα σχέδια αναγνώρισης που έχουν εγκριθεί βάσει του κανονισμού (ΕΚ) αριθ. 2200/96 και τα οποία εξακολουθούν να επωφελούνται από αυτήν την έγκριση, σύμφωνα με το άρθρο 55 παράγραφος 4 του κανονισμού (ΕΚ) αριθ. 1182/2007, για τις ομάδες παραγωγών που δεν βρίσκονται σε κράτη μέλη που προσχώρησαν στην Κοινότητα την 1η Μαΐου 2004 ή ύστερα από την ημερομηνία αυτή, ούτε στις εξόχως απόκεντρες περιφέρειες που προβλέπονται στο άρθρο 299 παράγραφος 2 της συνθήκης, ή στα μικρά νησιά του Αιγαίου Πελάγους όπως ορίζονται στο άρθρο 1 παράγραφος 2 του κανονισμού (ΕΚ) αριθ. 1405/2006, χρηματοδοτούνται βάσει των ποσοστών που καθορίζονται στο άρθρο 7 παράγραφος 5 στοιχείο β) του κανονισμού (ΕΚ) αριθ. 1182/2007.
Τα σχέδια αναγνώρισης που έχουν εγκριθεί βάσει του κανονισμού (ΕΚ) αριθ. 2200/96 και έχουν επωφεληθεί από τις διατάξεις του άρθρου 14 παράγραφος 7 του εν λόγω κανονισμού και τα οποία εξακολουθούν να επωφελούνται από αυτήν την έγκριση, σύμφωνα με το άρθρο 55 παράγραφος 4 του κανονισμού (ΕΚ) αριθ. 1182/2007, χρηματοδοτούνται βάσει των ποσοστών που καθορίζονται στο άρθρο 7 παράγραφος 5 στοιχείο α) του κανονισμού (ΕΚ) αριθ. 1182/2007.
7. Οι πληρωμές κοινοτικής αντιστάθμισης απόσυρσης και οι σχετικοί έλεγχοι που αφορούν αποσύρσεις του 2007, οι οποίες όμως δεν είχαν πραγματοποιηθεί μέχρι τις 31 Δεκεμβρίου 2007, μπορούν να πραγματοποιηθούν και μετά την ημερομηνία αυτή με βάση τον τίτλο IV του κανονισμού (ΕΚ) αριθ. 2200/96 όπως ίσχυε κατά την εν λόγω ημερομηνία.
8. Στις περιπτώσεις όπου, ως προς αιτήσεις ενίσχυσης οι οποίες υποβάλλονται για επιχειρησιακά προγράμματα που υλοποιήθηκαν το 2007 ή παλαιότερα, προβλέπεται η επιβολή κύρωσης σύμφωνα με τον τίτλο ΙΙΙ κεφάλαιο V τμήμα 3 σχετικά με πράξεις ή παραλείψεις που σημειώθηκαν κατά τη συγκεκριμένη περίοδο, όμως η κύρωση αυτή θα ήταν επιεικέστερη βάσει της ισχύουσας κατά τη συγκεκριμένη περίοδο νομοθεσίας, ή δεν θα υπήρχε καμία κύρωση, τότε επιβάλλεται αυτή η επιεικέστερη κύρωση ή, κατά περίπτωση, δεν επιβάλλεται καμία κύρωση.»
Άρθρο 2
Κατά παρέκκλιση από το άρθρο 94 του κανονισμού (ΕΚ) αριθ. 1580/2007, όσον αφορά τα επιχειρησιακά προγράμματα που υλοποιήθηκαν το 2007 και το 2008, τα κράτη μέλη πρέπει να υποβάλουν αίτηση στην Επιτροπή για την έγκριση της καταβολής εθνικής χρηματοδοτικής συνδρομής σύμφωνα με το πρώτο εδάφιο του άρθρου 11 παράγραφος 1 του κανονισμού (ΕΚ) αριθ. 1182/2007 έως την 1η Ιουλίου 2008.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουνίου 2008.

Labels: 19
5
3
6
15